यू–१८ राष्ट्रिय भलिबलको तयारी
नेपाल विद्यालय भलिबल कमिसनले प्रथम प्याब्सन यू–१८ राष्ट्रिय महिला तथा पुरुष भलिबलको तयारी पूरा भएको जनाएको छ । 
काठमाडौं — नेपाल विद्यालय भलिबल कमिसनले प्रथम प्याब्सन यू–१८ राष्ट्रिय महिला तथा पुरुष भलिबलको तयारी पूरा भएको जनाएको छ ।  कात्तिक १२ देखि १९ सम्म हुने प्रतियोगितामा महिलातर्फ १६ र पुरुषतर्फ २३ विद्यायलले भाग लिने आयोजक कमिसनका अध्यक्ष रामबहादुर केसीले शुक्रबार पत्रकार सम्मेलनमा बताए । त्यसमा देशभरका ३९ विद्यालयका करिब ६ सय खेलाडीको सहभागिता रहने छ । दुवै विधाको खेल लिगकम नकआउटका आधारमा हुनेछ । दुवैतर्फ सहभागी टोलीलाई ८ समूहमा विभाजन गरिएको छ । प्रतियोगिता नयाँ बसपार्कस्थित ढोरपाटन भलिबल प्रशिषण केन्द्रको कोर्टमा हुनेछ ।आयोजक सचिव लोकेन्द्रबहादुर खड्काले प्रतियोगिताबाट महिला तथा पुरुषका समान २४ उत्कृष्ट खेलाडी छनोट गरेर यू–१८ को राष्ट्रिय टिम तयार पार्ने जानकारी गराए ।नेपाल भलिबल संघका अध्यक्ष मनोरन्जन रमण शर्मा र महासचिव जितेन्द्रबहादुर चन्दले विद्यालय भलिबल कमिसनका अध्यक्ष रामबहादुर केसीलाई प्रतियोगिताका लागि ५ थान बल र एक थान नेट हस्तान्तरण गरे । दुवैको विजेताले१–१ लाख, उपविजेताले ६०–६० हजार तथा तेस्रो हुने टिमले ३५–३५ हजार रुपैयाँ पुरस्कार प्राप्त गर्नेछन् । उत्कृष्ट खेलाडीद्वयले ५–५ हजार पाउनेछन् । विधागत उत्कृष्ट स्पाइकर, सेटर, ब्लकर, सर्भर र डिफेन्सले ३ हजार प्राप्त गर्नेछन् । 